DA Den Europæiske Unions Tidende C 32/40

Sag anlagt den 14. november 2008 — Ryanair mod Kommissionen

(Sag T-494/08)

(2009/C 32/78)

Processprog: engelsk

Parter

Sagsøger: Ryanair Ltd (Dublin, Irland) (ved lawyers E. Vahida, I. Metaxas-Maragkidis)

Sagsøgt: Kommissionen for De Europæiske Fællesskaber

Sagsøgerens påstande

— I overensstemmelse med artikel 230 EF og 231 EF fastslås det, at Kommissionens stiltiende beslutning om afslag på aktindsigt i de dokumenter, som sagsøgeren ved anmodning af 25. juni 2008 begærede at få aktindsigt i, er ugyldig, og at Kommissionens beslutning af 9. oktober 2008 om afslag på aktindsigt i samme dokumenter er ikke-eksisterende.

— Subsidiært fastslås det i overensstemmelse med artikel 230 EF og 231 EF, at Kommissionens beslutning af 9. oktober 2008 om afslag på aktindsigt i de dokumenter, som sagsøgeren ved anmodning af 25. juni 2008 begærede at få aktindsigt i, er ugyldig.

— Kommissionen for De Europæiske Fællesskaber tilpligtes at betale de af sagsøgeren afholdte omkostninger i forbindelse med sagen.

— Der træffes sådanne yderligere foranstaltninger, som Retten måtte finde passende.

Søgsmålsgrunde og væsentligste argumenter

Sagsøgeren har med dette søgsmål nedlagt påstand om annullation af Kommissionens stiltiende beslutning om afslag på sagsøgerens anmodning i henhold til forordning nr. 1049/2001 (1) om aktindsigt i dokumenter vedrørende statsstøtteprocedurer i forhold til den påståede statsstøtte, som skulle være tildelt gennem en aftale med det selskab, der driver Aarhus Lufthavn. Den pågældende beslutning blev efterfulgt af en udtrykkelig beslutning af 9. oktober 2008. I nærværende sag nedlægger sagsøgeren subsidiær påstand om annullation af den udtrykkelige beslutning.

Sagsøgeren har til støtte for sit søgsmål gjort to anbringender gældende.

Sagsøgeren har indledningsvis gjort gældende, at Kommissionens afslag er i strid med artikel 4 i forordning nr. 1049/2001. Sagsøgeren har for det første anført, at Kommissionen foretog en samlet vurdering af de dokumenter, der henvises til i anmodningen om aktindsigt, i stedet for at foretage en vurdering fra dokument til dokument. Sagsøgeren har navnlig gjort gældende, at Kommissionen ikke i tilstrækkelig grad har taget stilling til, om der forelå en specifik, faktisk og forudseelig risiko for at skade de beskyttede interesser i forordningens artikel 4, stk. 2 og 3. Endvidere har sagsøgeren argumenteret for, at Kommissionen ikke i tilstrækkelig grad har taget stilling til, om den delvise aktindsigt i dokumenterne ville have skadet beskyttelsen af juridisk rådgivning, formålet med undersøgelser eller Kommissionens beslutningsproces, og at forordningens artikel 4, stk. 6, derved er blevet tilsidesat, samt at Kommissionen ikke har anvendt proportionalitetsprincippet korrekt. Endelig har sagsøgeren gjort gældende, at Kommissionen ikke har taget stilling til den offentlige interesse i den ret til forsvar, gennemsigtighed og åbenhed, som sagsøgeren har påberåbt sig.

Sagsøgeren har dernæst gjort gældende, at Kommissionens stiltiende beslutning og dens beslutning af 9. oktober 2008 er i strid med begrundelsespligten i henhold til artikel 253 EF og artikel 8 i forordning nr. 1049/2001.

(1) Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).